Jens Peter Vernersen (S), 2001-10-11:
Spørgsmålet om fuld omkostningsdækning til sagkyndig bistand i skattesager har været debatteret her i Folketinget mange gange siden bortfaldet af skattefradragsretten helt tilbage i 1968. Da den nuværende opposition var i regering, var holdningen til spørgsmålet helt anderledes end i dag.
Det længste, Poul Schlüter-regeringen kunne strække sig til i 1983, var at fremsætte et lovforslag, der gav fradragsret for advokatbistand i skattesager.
Den daværende skatteminister, hr. Anders Fogh Rasmussen, fremsatte et forslag, der gik lidt i samme retning som det forslag, der er gældende i dag, men ikke tilnærmelsesvis så langt, som vi er kommet.
Den daværende skatteminister, hr. Anders Fogh Rasmussen, havde ikke Skatteankenævnet og Landsskatteretten med i sit omkostningsdækningsforslag.
Som sagt kom dette forslag ikke bare i nærheden af, hvad der blev gennemført af den senere skatteminister, hr. Ole Stavad.
Forslaget, som hr. Anders Fogh Rasmussen fremsatte, blev ikke vedtaget.
Som man husker, gik han af som skatteminister, og hr. Peter Brixtofte, der efterfulgte som skatteminister, fik heller ikke forslaget gennemført og fik ikke klaret den sag.
Det var faktisk først, da vi fik den socialdemokratisk ledede regering, at den daværende skatteminister, hr. Ole Stavad, fik gennemført loven om omkostningsdækning, for så vidt angik sager i Landsskatteretten og i Skatteankenævnet.
Efter at den borgerlige side af Folketinget kom i opposition, har man jo indtaget en helt anden holdning til spørgsmålet om omkostningsdækning, end da man var i regering.
Det var som om, da man kom af med regeringsansvaret, at så var der også andre ansvar, man ligesom slap.
Som sagt har spørgsmålet om omkostningsdækning været behandlet flere gange her i Folketingssalen, og ved behandlingen i 1998 lovede den daværende skatteminister, hr. Ole Stavad, at nedsætte et udvalg for at få belyst spørgsmålene.
Det var sådan, at oppositionen fik tilbudt at stille med medlemmer til udvalget.
Det benyttede oppositionen sig af.
Udvalget lavede en gennemgang af spørgsmålet og var enige om, at nu skulle man så have en omkostningsdækning, og at man så skulle have dækning på 50 pct. Der blev peget på problemerne ved at give 100 pct.s dækning.
Punkt 1: Honoraret til sagkyndige kunne sættes i forhold til resultatet af sagen.
Det ville f.eks. være, hvis man vandt en sag på 100.000 kr., så kunne skatteyderen og advokaten aftale, at advokaten skulle have 50 pct., og så kunne man i øvrigt sende regningen videre til staten.
Punkt 2: Det nævnes også i betænkningen, at en ukritisk holdning til at påtage sig advokatudgifter kunne blive tilfældet.
Det var altså en åben guldmine for driftige erhvervsadvokater.
Betænkningen blev fulgt op af et lovforslag, der blev vedtaget, og det er så sådan, at hvis skattemyndighederne anker til landsret og Højesteret, får man en forhøjet dækning på 85 pct.
Jeg vil i øvrigt sige, at den dækning, vi har på skatteområdet, jo er langt mere vidtgående end det, man kender i miljøsager, socialsager og arbejdsmarkedssager.
Dér må den enkelte selv betale eller få dækket efter rettens skøn.
Vi har altså langt mere favorable ordninger på skatteområdet, end hvor det er den lille mand, der kommer i klemme.
Det synes jeg også er værd at pege på.
Lad mig så også sige her til slut om retssikkerheden:
Det ville virkelig være et problem, hvis det store flertal af den brede befolkning konstant havde uoverensstemmelser med skattemyndighederne.
Dette er ikke tilfældet.
Men retssikkerhed er også, at man kan få sin sag behandlet og få medhold i et skatteankenævn uden nødvendigvis at hyre den bedste revisor eller den bedste advokat i byen.
Det forudsætter jeg at skatteankenævnene er garant for.
Socialdemokratiet er meget optaget af at sikre
borgernes retssikkerhed også i skattesager.
Det er lykkedes under den socialdemokratisk ledede regering at komme meget vidt på dette område.
Men at støtte et forslag, som det, der fremsættes her i dag af oppositionen, gør vi ikke med den begrundelse, jeg har givet.
Vi støtter ikke beslutningsforslaget.